Is Afrikaners op die regte pad?Argieffoto. Deur Breytie Breytenbach In die kommentaar wat deur Maroela Media-lesers gegee word, verskyn dikwels die standpunt dat God die Afrikaners sal beskerm teen die aanslae van die huidige situasie in die land. Tot hoe ŉ mate het ons gronde om so ŉ oortuiging te hê en te verkondig? Sonder om op blote godsdiensteorieë te steun, is ons geregverdig om te aanvaar dat God aan ons kant is en nie aan die kant van “die vyand” nie? Daar is immers Christene onder al die groepe in ons land. Daar was ŉ tyd, lank gelede, toe Sondag as ŉ sabbat beskou is en spesifiek Christen-Afrikaners het die dag as heilig beskou. Baie “moenies” het op ŉ Sondag gegeld, soos dat kinders nie mag swem nie, nie met ŉ bal mag speel nie en voeg enigiets by wat die woord “speel” impliseer. Verder is daar op ŉ Sondag kerk toe gegaan en daarvoor moes “kerkklere” aangetrek word. Mans het gewroeg in swart pakke op warm somerdae, maar daar was nie toegewings nie. As jy te ver van ŉ kerk gebly het om elke Sondag die erediens by te woon, is daar oor die radio na ŉ kerkdiens geluister of die plaaslike ouderling het ŉ groepie bymekaargebring en ŉ preek uit ŉ boek voorgelees terwyl almal in “kerkklere” gesit en luister het. Vandag is dinge baie anders. Kerke het nie meer die greep op die gemeenskap wat hulle gehad het nie. Sondag word nie meer as “heilig” beskou nie, maar wel as ŉ dag om te ontspan. Was ons as volk nader aan God in daardie tyd, lank gelede? Of is ons steeds net so naby aan Hom, al lyk dit op die oog af of daar erge vervlakking en verwydering gekom het tussen ons en God? Daar is ook vervlakking op ander terreine, soos opvoeding wat tot groot mate oorgeneem is deur kommersiële ondernemings, sterk ondersteun deur slim advertensies; huweliksverhoudings wat maklik tot ŉ einde gebring kan word sonder skande en met dramatiese gevolge vir die kinders; misbruik van allerhande soorte; vereensaming en depressie. Hoe moet Christen-Afrikaners hulself as geestelike mense verstaan binne die huidige vloed van kommersialisering en vervlakking? Moet ons bekommerd wees?